බස්රථ රියදුරන්ට සහ කොන්දොස්තරවරුන්ට නීති විරෝධී මත්පැන් අලෙවිකළ රියදුරෙකු කුලියාපිටිය කොට්ඨාස අපරාධ විමර්ශන ඒකකයේ නිළධාරීන් විසින් අත්අඩංගුවට ගෙන තිබෙනවා.මෙලෙස අත්අඩංගුවට ගෙන ඇත්තේ 39 හැවිරිදි වැලිපැන්නගහමුල්ල ප්‍රදේශයේ පදිංචි එක් දරු පියෙක්.ඔහු කුලියාපිටිය - කොළඹ බස් රථයක රියදුරෙකු වන බවයි වාර්තා වන්නේ.කොළඹ, පිටකොටුව දුරගමන් සේවා බස්රථ හා රාත්‍රී ගමන්වාර අරඹන බස්රථවල සේවකයින්ට ඔහු නීති විරෝධී මත්පැන් අලෙවිකර තිබුණා.සැකකරුගේ බස් රථයද දිනපතා පස්වරු 4.30ට කුලියාපිටියෙන් කොළඹ බලා පිටත්වන බවයි වාර්තා වන්නේ.වැලිපැන්නගහමුල්ල ප්‍රදේශයේ රැකවල්ලා සිටි පොලිස් නිළධාරීන්ට දැක ඇත්තේ යතුරුපැදියක පැමිණි රියදුරුගේ බිරිඳ මත්පැන් බෝතල් තොගයක් අදාළ රියදුරුගේ බස් රථයට භාර දෙන අයුරුයි.එම අවස්ථාවේ සැකකාර රියදුරා සහ ඔහුගේ බිරිඳ සමග බස්රථයට දැමු මත්පැන් සහ යතුරුපැදිය පොලිස් අත්අඩංගුවට ගැනුණා.පසුව වෙනත් රියදුරෙකු ගෙන්වා මගීන්ට අවහිරයක් නොවන පරිදි බස්රථය පිටත්කර හැරීමටද පොලිසිය කටයුතු කර තිබු බවයි අප වාර්තාකරු සඳහන් කලේ.රියදුරුගේ බිරිඳ 37 හැවිරිදි කාන්තාවක් වන අතර පසුව ඇය නිදහස් කර තිබෙනවා.දිගින් දිගටම සිදුවන බස්රථ අනතුරුවලට හේතුව සොයා පොලිසිය සිදුකළ පරීක්ෂණවලදී පෞද්ගලික ඔත්තුකරුවෙකු විසින් ලබාදුන් තොරතුරකට අනුව මෙම වැටලීම සිදුකළ බවයි පොලිසිය ප්‍රකාශ කළේ.සැකකරුගෙන් කළ ප්‍රශ්නකිරීම්වලදී ඔහු ප්‍රකාශ කර ඇත්තේ රාත්‍රී පිටකොටුව බස්නැවතුමේ ගාල්කරන බස්රථ රියදුරන් හා කොන්දොස්තරවරුන් බොහෝදෙනෙකු මත්පැන්වලට ඇබ්බැහි වී ඇති හෙයින් රැගෙනයන මත්පැන් පහසුවෙන් ඔවුන්ට අළෙවිකරගත හැකි බවයි.සැකකාර බස්රථ රියදුරා හෙට (01) අධිකරණයට ඉදිරිපත්කිරීමට නියමිතයි.